《金缕曲 题秋士师寒窗灯影图》
清代·谈印梅

自小伤孤露。对茕茕、窗沉黯碧，三雏一母。儿未成名亲已逝，怅三春晖易暮。

尝不尽、生前劳苦。更痛松楸犹未植，问麦舟、高谊何人助。

孤子恨，那堪数。

春明凄绝招魂路。记穷嫠、麻衣如雪，同归故土。甑釜生尘风破壁，弱线支离门户。

谁想到、鸟能返哺。此日山房灯影在，怅传经、人杳无由睹。

头已白，空孺慕。

作者简介：谈印梅，字湘卿，归安人。谈学庭次女，南河主簿孙亭昆均室。诗学得孙秋士先生指授，与姊印莲、夫族姑佩芬称归安三女史，有《菱湖三女史集》合刻。